PTTEP ขอชี้แจง!
ปตท.สผ. ขอชี้แจงว่า บริษัทมีการรับรู้ขาดทุนจากการด้อยค่าสินทรัพย์สำหรับโครงการมาเรียนา ออยล์ แซนด์มาแล้วรวม 2 ครั้ง คือ ในไตรมาส 4 ปี 2557 จำนวน 630 ล้านดอลลาร์สหรัฐ และไตรมาส 3 ปี 2558จำนวน 626 ล้านดอลลาร์สหรัฐ และการตั้งด้อยค่าในไตรมาส 3 ปี 2560 จำนวนประมาณ 550 ล้านดอลลาร์สหรัฐ จะเป็นครั้งที่ 3
27 ต.ค. 2560

เรียน บรรณาธิการบริหาร หนังสือพิมพ์ข่าวหุ้นธุรกิจ
ตามที่คอลัมน์ “แฉทุกวันทันเกมหุ้น” ของหนังสือพิมพ์ข่าวหุ้นธุรกิจ ได้เขียนบทความเรื่อง “PTTEP ถลำลึกในก้นเหว” โดยมีเนื้อหาที่ระบุว่า
“ชะตากรรมของ PTTEP พลิกผัน เพราะราคาน้ำมันดิบเริ่มถดถอยในปี 2558 เป็นต้นมา และเทคโนโลยีแปลงบิทูเมนเป็นน้ำมันดิบ ไร้ประโยชน์เชิงพาณิชย์ ทำให้กลางปี 2558 นักวิเคราะห์พากันปรับมุมมองเชิงลบต่อการลงทุนของ PTTEP โดยคาดว่าจะบันทึกด้อยค่าของสินทรัพย์ที่เกี่ยวข้องกับโครงการแคนาดา ออยล์ แซนด์ และมอนทาราในประเทศออสเตรเลีย ประมาณ 270 ล้านดอลลาร์ หรือคิดเป็น 6% ของมูลค่าทรัพย์สิน แม้ว่าสัญญาป้องกันความเสี่ยง (hedged) ในสัดส่วน 70% ของปริมาณยอดขายน้ำมันและก๊าซธรรมชาติเหลวของบริษัทในไตรมาสที่ 4/57 ที่ระดับราคาประมาณ 90 ดอลลาร์/บาร์เรล มาช่วยชดเชยผลขาดทุนไว้ได้
แต่…..บรรดานักวิเคราะห์ก็คาดเดาผิดหมด เพราะปีนั้น PTTEP ยอมเผชิญกับผลขาดทุนสุทธิเท่ากับ 4.62 หมื่นล้านบาท จากการบันทึกการตั้งด้อยค่าสินทรัพย์ (impairment charges) ที่ประกาศออกมาสูงถึง 4.98 หมื่นล้านบาทโดยไม่รวมการด้อยค่าจากโครงการในแคนาดาเข้าไปด้วย
จะบอกว่า ผู้บริหาร PTTEP เล่นเกม “ซื้อเวลา” กับตัวเลขด้อยค่าแหล่ง ออยล์ แซนด์ มานานกว่า 2 ปี ….ก็อาจจะไม่ผิด แต่ไม่ถูกต้องแน่นอน” นั้น
ปตท.สผ. ขอชี้แจงว่า บริษัทมีการรับรู้ขาดทุนจากการด้อยค่าสินทรัพย์สำหรับโครงการมาเรียนา ออยล์ แซนด์มาแล้วรวม 2 ครั้ง คือ ในไตรมาส 4 ปี 2557 จำนวน 630 ล้านดอลลาร์สหรัฐ และไตรมาส 3 ปี 2558จำนวน 626 ล้านดอลลาร์สหรัฐ และการตั้งด้อยค่าในไตรมาส 3 ปี 2560 จำนวนประมาณ 550 ล้านดอลลาร์สหรัฐ จะเป็นครั้งที่ 3
ทั้งนี้การด้อยค่าสินทรัพย์เป็นการปรับมูลค่าสินทรัพย์ให้สะท้อนกับสถานการณ์ปัจจุบัน โดยเป็นการบันทึกตามมาตรฐานบัญชีและไม่ส่งผลกระทบกับกระแสเงินสดของบริษัท อีกทั้งยังแสดงให้เห็นถึงความโปร่งใสและธรรมาภิบาลของบริษัท และหากราคาน้ำมันปรับตัวสูงขึ้นในอนาคต สินทรัพย์จะมีมูลค่าสูงกว่ามูลค่าทางบัญชีซึ่งจะสะท้อนผ่านผลกำไรที่ดียิ่งขึ้น
จึงเรียนมาเพื่อทราบและขอขอบคุณค่ะ